SAL onttrek hom aan MangoMango kan dalk binnekort ook in sakeredding geplaas word. (Foto: Mango/Facebook) Solidariteit het vandag sy misnoeë uitgespreek oor die Mango-lugredery se sakereddingsplan wat eers vandag aanvaar is. Volgens dié plan sal die Suid-Afrikaanse Lugdiens (SAL) hom aan Mango onttrek en 100% van sy aandele verkoop. Solidariteit voer aan dat staatsinmenging en die implementering van swak sakebesluite van Mango nog ŉ slagoffer in die lang lys mislukte staatsinstellings gemaak het. Hy voer verder aan dat die situasie heelwat anders sou gelyk het indien Mango se vorige bestuurshoof, Nico Bezuidenhout, toegelaat was om die lugredery te herstruktureer en sonder enige inmenging te bestuur. “Werknemers by die lugredery byt nou die spit af vir die destydse swak besluite van die regering,” sê Derek Mans, sektorkoördineerder van verdediging en lugvaart by Solidariteit. “Ons is weer in ŉ situasie waar ideologie en sentralisering voorkeur geniet in plaas van gesonde sakepraktyke en gesonde ekonomiese besluite. Die uiteinde hiervan is dat duisende mense nou sonder werk sit terwyl so ŉ situasie heel moontlik voorkom kon word.” Volgens Mans was Mango reeds in ŉ swak posisie voor die aanvang van die Covid-19-pandemie, en was daar toe reeds ŉ versoek van die vorige Mango-hoof aan die aandeelhouer om Mango in sakeredding te plaas. Hy is van mening dat ŉ destydse suksesvolle aansoek ŉ heel ander prentjie vandag tot gevolg sou kon hê en moontlik talle werknemers in hulle posisies sou kon hou. “Dit is belangrik dat ons besef dat die probleem by Mango nie deur die Covid-19-pandemie veroorsaak is nie, maar deur die staat se beheptheid met sy ideologie en sentralisering. Indien hy destyds in die beste belang van Mango en sy werknemers opgetree het, kon Mango in ŉ baie beter posisie gewees het, wat hom moontlik in staat sou kon stel om die uitdagings van die pandemie te absorbeer.” Mans sê Solidariteit verwelkom verder enige formele ondersoek asook dat die skuldiges aanspreeklik gehou word indien onreëlmatighede ontbloot word. “Ons stel verder voor dat die regering van sy ras-ideologie afstand doen wanneer ŉ nuwe aandeelhouer gevind word sodat vaardighede en ervaring eerder die bepalende faktore sal wees sodat die voortbestaan van die lugredery verseker kan word.”